Marijampolės cukraus fabrikas

Marijampolės cukraus fabrikas (sovietmečiu – Kapsuko cukraus fabrikas, 2002–2017 m. – UAB „Arvi cukrus“, 2017–2020 m. – „Lietuvos cukrus“,Marijampolės cukraus fabrikui grąžinamas istorinis pavadinimas, Diena.lt, 2017-01-18. Nuoroda tikrinta 2020-09-15. nuo 2021 m. – „Lietuvos cukraus fabrikas“) – maisto pramonės įmonė Marijampolės pietinėje dalyje, P. Armino gatvėje. Seniausias Lietuvoje cukraus fabrikas (1931 m.), vienas iš dviejų tebeveikiančių šalyje.

Fabriko pastatų kompleksas 1996 m. įtrauktas į LR Kultūros vertybių registrą. Saugomais pripažinti 9 fabriko pastatai: administracinis pastatas, garažas, dirbtuvė, medžiagų sandėlis, gamybinis pastatas, produkcijos sandėlis, žaliavų laboratorija, klubas ir parduotuvė. 2011 m. fabriko teritorijoje atidengtas paminklas cukriniam runkeliui (aut. T. Pavilionis), 2016 m. viename iš fabriko pastatų įkurtas muziejus.Marijampolės lankytinos vietos, 60 plius. Nuoroda tikrinta 2020-09-15.

 Istorija 
XX a. trečiojo dešimtmečio pradžioje Lietuva kasmet importuodavo cukraus už keliolika milijonų litų. Išaugus jo kainai, Lietuvos vyriausybė ėmė rūpintis vietinio cukraus gamyba: įsteigta Cukrinių runkelių augintojų draugija (1927 m.), Kauno akcinė bendrovė „Lietuvos cukrus“ (1930 m.), Suvalkijoje, Žemaitijoje ir Aukštaitijoje numatyta pastatyti po cukraus fabriką. Pirmasis fabrikas pradėtas statyti 1930 m. Marijampolės pietinėje dalyje, prie geležinkelio. Fabriką statė lietuvių bendrovė „Markūnas ir Brat“, įrengimus montavo čekoslovakų bendrovė „Škoda“. Fabrikas pradėjo veikti 1931 m. spalio 15 d., galėjo perdirbti iki 600 t cukrinių runkelių per parą. Vėliau fabriko pajėgumai didinti. Pirmasis fabriko direktorius buvo Juozas Jankauskas. 1935 m. fabrike kilo gaisras, sudegė cukraus sandėlis su 3 000 t baltojo cukraus. Sandėlis buvo greitai atstatytas.Marijampolės cukraus fabriko muziejus, Pamatyk Lietuvoje. Nuoroda tikrinta 2020-09-15.

Per karą fabrikas sugriautas atsitraukiančios vokiečių kariuomenės, iki 1947 m. atstatytas. Sovietmečiu gamybos sezoniškumui sumažinti nuo šeštojo dešimtmečio cukrus gamintas ir iš kubietiško cukranendrių pusgaminio – geltonojo cukraus. Nuo 1962 iki 1990 m. fabrikas buvo rekonstruojamas: perstatyti runkelių padavimų, difuzijos, kalkinės, kompresorinės, katilinės, transporto skyriai.Marijampolės cukraus fabrikas, Mūrinė architektūra, Marijampolės Petro Kriaučiūno viešoji biblioteka, 2017 m. Nuoroda tikrinta 2020-09-15. 1984 m. įmonėje dirbo 710 darbuotojų, pagaminta 56 720 t cukraus.Kapsuko cukraus fabrikas, Tarybų Lietuvos enciklopedija, t. 2 (Grūdas–Marvelės), p. 210. Vyriausioji enciklopedijų redakcija, Vilnius, 1986.

1998 m. fabrikas privatizuotas, 1999 m. paskelbtas bankrotas. Tais pačiais metais įmonę perėmė „Arvi“ bendrovė, fabrikas tapo UAB „Arvi cukrus“.Rimantas Garuckas, Cukraus pramonė, Visuotinė lietuvių enciklopedija, 2019-05-09. Nuoroda tikrinta 2020-09-15. Fabriko veikla atnaujinta, jis modernizuotas pagal Vokietijos specialistų parengtą projektą. 2017 m. Europos Sąjungai atšaukus cukraus gamybos kvotas, bendrovei prasidėjo finansiniai sunkumai, 2018 m. ją leista restruktūrizuoti.Mindaugas Samkus, Panaikintos cukraus kvotos smogė „Lietuvos cukrui“, įmonei leista restruktūrizuotis, Delfi, 2018-08-31. Nuoroda tikrinta 2020-09-15. 2020 m. vasarį teismo sprendimu restruktūrizavimo byla nutraukta.Cukraus rinkoje nesaldu, Valstietis, 2020-07-15. Nuoroda tikrinta 2020-09-15. 2021 m. fabriką įsigijo UAB „Lietuvos cukraus fabrikas“.Rima Kazakevičienė, Marijampolės cukraus fabriko ateitis – naujų savininkų rankose, Valstietis.lt, 2021-12-21. Nuoroda tikrinta 2023-09-10.

 Šaltiniai 

Kategorija:Marijampolė
Kategorija:Lietuvos cukraus fabrikai